Noverint cuncti fideles sanctae Dei Ecclesiae quod ego Rannulfus et ego Alo Aiarnacensis donamus Domino Deo et sanctis apostolis ejus Petro et Paulo ad locum Marciniacum in manu domni Hugonis reverentissimi et pii patris quamdam terram quae vulgo nominatur Montos et aliam quae dicitur Alpins. Donamus autem omnem consuetudinem quam ibi hactenus habuimus, excepta medietate de pascuis ovium rusticorum. Hanc autem medietatem tali conventione retinemus ut nulli homini demus nec vendamus nec in pignus mittamus nisi monachis praedicti loci; de monachorum autem ovibus nihil accipiemus, sed habeant omnia sua salva absque ulla consuetudine. Donamus quoque in sylvis nostris monachis ad calefaciendum et ad aedificandum quantumcumque eis necesse fuerit, hominibus vero qui in ipsis terris manere voluerint donamus locum ad manendum juxta sylvam, et ut accipiant de silva ad aedificandum. Donamus insuper ut servientes nostri eam consuetudinem quam in ipsis terris de nobis vel pro nobis habebant, de monachis deinceps habeant. Concedimus etiam ut omnes homines qui de nobis in ipsis terris aliquid habent, quantumcumque Deo et sancto Petro Cluniensi et monachis ejus dare voluerint, faciant hoc sine ulla contradictione. Facimus autem donum istud pro remissione peccatorum nostrorum et pro animabus parentum nostrorum, cum consensu tamen et laude domni Fulconis comitis Engolismensis senioris nostri de quo haec habebamus et tenebamus. Actum est hoc anno ab Incarnacione Domini millesimo septuagesimo tertio, praesidente Gregorio papa septimo, indictione decima, epacta nona, concurrente. I., sub Francorum rege Philippo.